8वीं बोर्ड की परीक्षा 9 से, प्रश्न-पत्र पहुंचे
बीकानेर | 8वींकक्षा की प्रारंभिक शिक्षा पूर्णता प्रमाण-पत्र परीक्षा 9 मार्च से शुरू होंगी। डाइट स्तर पर परीक्षा की तैयारियां शुरू हो गई है। माध्यमिक शिक्षा बोर्ड से प्रश्न-पत्र शनिवार को डाइट कार्यालय पहुंच चुके हैं।
केंद्राधीक्षकों को प्रश्न-पत्र और आवश्यक सामग्री का वितरण छह मार्च को किया जाएगा। परीक्षा प्रभारी सूरजरतन सोनी ने बताया कि जिले में पंजीकृत 41,722 अभ्यर्थियों के लिए 174 परीक्षा केंद्र गठित किए गए है। संबंधित परीक्षा केंद्रों के केंद्राधीक्षकों को ब्लॉकवार गठित संग्रहण केंद्रों से सुबह 11 से दोपहर 2 बजे तक प्रश्न-पत्रों का वितरण किया जाएगा। केंद्राधीक्षकों की ओर से इन प्रश्न-पत्रों को नजदीकी पुलिस थाने एवं विद्यालय में सुरक्षित रखवाया जाएगा। परीक्षा प्रभारी ने सभी संस्था प्रधानों को पंजीकृत छात्र-छात्राओं के उपस्थिति पत्र बोर्ड की वेबसाइट से अपलोड कर सात मार्च तक संबंधित परीक्षा केंद्र पर पहुंचाने के निर्देश दिए हैं। उन्होंने बताया कि यदि किसी अभ्यर्थी के प्रवेश पत्र में त्रुटि है तो संस्था प्रधान संबंधित केंद्राधीक्षक से संपर्क कर त्रुटि में सुधार करवा सकेंगे। गौरतलब है कि इस बार आठवीं बोर्ड परीक्षा में राज्यभर से लगभग 12 लाख 10 हजार स्टूडेंट्स ने आवेदन किया है। परीक्षा के लिए लगभग 6,322 सेंटर गठित किए गए हैं। बीकानेर में 1722 स्कूल के 41,722 स्टूडेंट्स के लिए 174 सेंटर पर परीक्षा होंगी। डाइट कार्यालय में कट्रोल रूम शुरू हो गया है। सात उड़नदस्ते गठित किए गए हैं।
hin_Deva hin_Deva hin_Deva